બીજું મહત્વનું પાત્ર છે મીવ મિલે (થાન્ડી ન્યૂટન). આ બોન્ડગર્લનો હું અદનો ચાહક બન્યો તેની ટેડ ટૉકથી, મેડમ તરીકે એ પાત્રમાં જીવ રેડી દે છે. રોબોટ્સ સાથેના વેસ્ટવર્લ્ડમાં સૌથી મોટો નિરસ મુદ્દો છે એકની એક વાત પુનરાવર્તન થતી રહે તેનો, એક પછી એક ગેસ્ટ આવતા રહે પણ હોસ્ટ બદલાતા નથી, એમનું કામ, સંવાદો અને અભિનય એક જેવો જ હોય તો જ તમે વિશ્વાસ કરો કે એ રોબોટ્સ છે, વેસ્ટવર્લ્ડમાં રોબોટ્સને ઓળખવાનો પ્રેક્ષક માટે એ સૌથી મોટો સંકેત છે. મીવનો અભિનય એ નિરસતાને પણ પોતાની સબળ બાજુ બનાવી પ્રસ્તુત કરે છે. ઝીણા ઝીણા બદલાવ અને અનુભવે દરવખતે વર્તનમાં થતો ફેરફાર એટલા તો સરસ અભિનય દ્વારા તાદ્દશ કર્યો છે કે જો તમે ધ્યાનથી ન જુઓ તો એ ચૂકી જ જાવ. મીવ મેડમના પાત્રમાં આવી એ પહેલા તેની પુત્રી સાથે હોસ્ટ તરીકે હતી, તેની પુત્રીને મારી નંખાઈ અને નવી વાર્તાની જરૂરત મુજબ તેને મેડમ બનાવીને મૂકી દેવાઈ. પણ સંજોગોવશાત તેના સોફ્ટવેરની ખામીને લીધે તેની એ યાદનો અંશ રહી જાય છે, પોતે રોબોટ છે એનો અહેસાસ મેળવવાવાળી એ પ્રથમ હોસ્ટ છે અને એ બીજા હોસ્ટની સાથે શું કરશે?, માણસો સાથે શું કરશે? એ સવાલો મીવ વિશેની પ્રેક્ષકોની ઈંતેઝારી વધારવા પૂરતા છે.